La ła ze sta l'aviasion miłitare todesca, parte integrante de ła Wehrmacht inte el ndar de ła seconda guera mondiałe. Coinvolzesta in tuti i teatri de guera, ła ghea contribuio, soratuto inte el ndar de i primi ani del conflito, al bon èzito de ła tàtega de ła "guera bałen" adotada da łe forse armae todesche. Vitorioza in Połònia e in Fransa, ła ga sorbio na prima retrocesion inte ła bataja de Inghiltera scontràndose contro de ła Royal Air Force britànega, par dopo voltar ła granda parte de ła so atension al fronte orientałe, andove inte el ndar de l'oparasion Barbarosa ła ga concuistà inte un primo tenpo ła superiorità aèrea su l'inesperta aviasion soviètega. El procédar del conflito e el roversamento de łe sorte de ła guera łe zera stai segno par ła Luftwaffe de ła progresiva consentrasion de łe forse inte ła defeza del spàsio aèreo todesco menasà dai bonbardieri britàneghi e statunitensi. La vansada Liada ła ze sta parò inezoràbiłe e l'aviasion todesca, in senpre pì granda inferiorità numèrega e co poche provizion de carburante, ła ghea perdesto progresivamente el controło del sieło in tuti i fronti e no ła zera stada bona de arzenar l'ofensiva Liada sibenché ghe fuse el dòparo unitàrio dei reparti contraèrei e de revołusionari càcia de reasion, ła cuała produsion no ła ze sta mai numaregamente sufisente par influire realmente drento dei conbatimenti contro de łe pì forti forse aeree de łe fasion oponeste. La Luftwaffe el ga avesto soto del so controło anca łe unità de paracadutisti e altre formasion de tera.